
Szórt poliuretánhab, illetve aerogéllel kevert szórt poliuretánhab hőtechnikai paramétereinek vizsgálata

Kulcsszavak: kompozit;aerogél;poliuretán;hővezetési tényező;hőszigetelés
A dolgozatom célja az volt, hogy bemutassam a poliuretán és szilika aerogél-poliuretán kompozit hőszigetelő anyaggal kapcsolatos hőtechnikai méréseket, illetve ezek által bizonyítsam előnyeit a terméktársaival szemben.
A szilika aerogél-poliuretán kompozit anyagot saját magam fejlesztettem ki, és véleményem szerint a vizsgálatok után meggyőző eredménnyel szolgál.
A dolgozatomban bemutatott legfőbb eredmények a következők:
A hővezetési tényező mérések bizonyítják, hogy bármely 2 különböző szilika aerogél gyártó termékét felhasználva és poliuretánhoz keverve, az aerogél granulátumok által csökken a poliuretán-aerogél kompozitok hővezetése, tehát kisebb lesz a kompozit hővezetési tényezője. A mikroszkópos képek jól mutatják, hogy a hálós szerkezetű poliuretán habok szerkezetébe beágyazódik az aerogél szemcse, és a poliuretán szerkezet merev, stabil vázat ad az aerogél számára, javítva mechanikai tulajdonságait, az aerogél javítja a poliuretán hab szívósságát, merevségét, porózus szerkezetét az alacsony hővezetés mellett. A hidrofób vizsgálatok pedig egyöntetűen kimutatták a kompozit hidrofób tulajdonságát, ugyanis az aerogél szemcsék minden vizsgált mintánál hidrofóbbá tették a poliuretán, mivel minden esetben a kompozitra cseppentett vízcsep érintkezési szöge nagyobb volt, mint 90°. A mérések során arra a következtetésre jutottam, hogy két hőszigetelő anyag kombinálása egy új kompozit anyagként egyértelműen előnyös, ugyanis javítják és kiegészítik egymás hőszigetelő képességét.
Véleményem szerint meggyőző kompozit hőszigetelő anyagoról van szó, amelyet számos területen tud a hőszigetelési és ipari ágazat hasznosítani, és érdemes további vizsgálatokat és méréseket készítenem az adott témában.



